《和京江相国西郊偕行原韵》
清代·李光地

长信晓钟稀，白露涂寒楚。百执起居罢，归蹄乱禾黍。

裴公未绿野，即辰欢啸侣。池荷明夏残，河杨结风绪。

谁忝京洛行，追陪惭马吕。提拂念衾裯，倾输忘龃龉。

席地醉香醪，从庖纷菜茹。亮节当朝钦，高标暇日举。

芳音难属和，循诵祇含咀。

作者简介：（1642—1718）清福建安溪人，字晋卿，号厚庵。康熙九年进士，授编修。省亲回闽，适耿精忠叛，密疏言军事形势。还京，授内阁学士。历吏、兵、工三部侍郎，直隶巡抚，至文渊阁大学士。以崇信程朱理学为康熙帝所信任，号为名臣。然学者如全祖望则谓其惟于律吕历算音韵有得，余均不足称道。近人亦多以为不过藉朱子之学持禄保宠而已。谥文贞。有《榕村全集》、《榕村语录》及说经之书多种。